《送性僧游径山》
元代·郑元祐

忆昔苕溪登径山，童孩无识空跻攀。但见五峰削玉倚天外，兼跻众木戛乐下云间。

振威何人喝石裂？行脚有僧挑月还。神龙依禅井水立，杜鹃啼血春花殷。

孤烟中分白窈窕，一雨忽洗青崭颜。何时复至旧游处？行踪应有苍苔斑。

愿从师去不可得，起看萝月空湾湾。

作者简介：（1292—1364）处州遂昌人，迁钱塘，字明德，号尚左生。少颖悟，刻励于学。顺帝至正中，除平江儒学教授，升江浙儒学提举，卒于官。为文滂沛豪宕，诗亦清峻苍古。他早年时期居钱塘（今杭州市），后来侨居吴中近四十年，晚年命名其文集为《侨吴集》，另著有笔记《遂昌杂录》。